**ҚР Парламентінің Мәжілісінде «Балық шаруашылығын дамыту туралы»**

**Үкімет сағатына арналған баяндама**

**2022 жылғы 14 қараша**

**Құрметті Балайым Туғанбайқызы, құрметті депутаттар!**

**1-слайд. Титул**

Ең алдымен, Парламент қабырғасында балық шаруашылығын дамыту мәселелерін осындай жоғары деңгейде талқылауға мүмкіндік бергендеріңіз үшін алғыс білдіруге рұқсат етіңіздер.

Балық шаруашылығы экономикалық өсудің және халықты жұмыспен қамтудың негізі ретінде экономикадағы маңызды салалардың бірі болып табылады.

**2-слайд**

Балық шаруашылығындағы негізгі қызмет - балық аулау және жасанды балық өсіру (яғни, балық өсіру шаруашылығы).

Қазақстанның табиғи су айдындарында жыл сайын шамамен 40-45 мың тонна балық ауланады, және бұл көрсеткіш жыл сайын өсіп келеді.

Өз кезегінде, балық өсіретін кәсіпорындар өткен жылы 15 мың тоннаға жуық тауарлық балық өсірді. Бұл 2017 жылғы деңгейден **5,5 есе** жоғары.

Сонымен бірге, Қазақстанға шамамен 41 мың тонна балық өнімдері, негізінен мұхиттық және теңіз балық түрлері (скумбрия және майшабақ) әкелінеді және шамамен 25 мың тонна балық және балық өнімдері экспортталады, оның негізгі үлесі терең өңделген өнім (балық филесі) болып табылады. Бұл ретте, отандық балық өнімдері әлемдік нарықта сәтті бәсекелесуде.

Негізгі міндет балықтың ішкі тұтынуын арттыру, сондай-ақ **теңіз балық шаруашылығын игеру және тауарлық балық өсіру шаруашылығын** дамыту есебінен экспорттық әлеуетті одан әрі арттыру және импортты алмастыру болып табылады.

**3-слайд**

Қазақстан жан басына шаққандағы балықты аз тұтынумен сипатталатынын атап өткен жөн. Мәселен, Дүниежүзілік денсаулық сақтау ұйымы бір адамға жылына кемінде 16 кг балық өнімдерін тұтынуды ұсынады. Қазақстанда бұл көрсеткіш 4 кг-нан аз, оны жоғарыда атап өткенімдей, арттыру қажет. Өз кезегінде көршілес Ресей мен Қытайда бір адамға сәйкесінше 23 және 43 кг тұтынылады. Осылайша, көрші елдердің шекаралас аудандарын ескере отырып, балық өнімдерін экспорттау үшін әлеуетті ниша 3 млн.тоннадан астам болуы мүмкін.

**4-слайд. (Балық аулау экран)**

**5-слайд. Балық аулау**

Балық аулау мәселелеріне тоқталсам. Бүгінгі күні елде мыңнан астам балық шаруашылығы субъектілері жұмыс істейді, оларға **1646** балық шаруашылығы су айдындары мен олардың учаскелері бекітілген. 2021 жылы шамамен **45** мың тонна балық ауланды. Бұл салада **12** мыңнан астам адам жұмыс істейді.

Балық аулау негізінен Атырау, Алматы, Шығыс Қазақстан және Қызылорда облыстарында жүргізіледі.

**6-слайд. Балық қорғау шаралары**

Министрлік балық ресурстарының табиғи популяциясын сақтау бойынша тұрақты негізде шаралар қабылдауда.

Ең алдымен, бұл браконьерлікпен күрес. Бұған Мемлекет басшысы Қасым-Жомарт Кемелұлы Тоқаев Маңғыстау және Атырау облыстарының тұрғындарымен кездесу барысында назар аударды. Президенттің тапсырмасын орындау үшін біз браконьерлікке қарсы күресті күшейту жөнінде қосымша шаралар қабылдайтын боламыз. Бұл, ең алдымен, балық инспекцияларын заманауи материалдық-техникалық құралдармен толық жарақтандыру және табиғат қорғау ведомстволарының өзара іс-қимылының тиімділігін арттыру.

Статистикаға қысқаша тоқталсам. Биылғы жылы 61 млн. теңгеден астам сомаға 4,5 мыңнан астам бұзушылық анықталды және 65 млн.теңге сомасына талап қойылды.

Құқық бұзушыларды қылмыстық жауапкершілікке тарту жағдайларының саны өсті (2020 ж. - 54; 2021 ж. – 67, 2022 ж. 9 ай ішінде - 53), бұл балық шаруашылығы саласындағы құқық бұзушылықтар үшін жауапкершіліктің күшеюін көрсетеді.

Балықтың уылдырық шашу кезеңінде қолайлы жағдайларды қамтамасыз етуге ерекше назар аударылады. Мәселен, мүдделі мемлекеттік органдардың (ЭГТРМ, ІІМ және ҰҚК) бірлескен бұйрығы шеңберінде Атырау, Маңғыстау және Батыс Қазақстан облыстарында жыл сайын «Бекіре» балық қорғау акциясы өткізіледі. Қалған өңірлерде көктемгі кезеңде «Уылдырық шашу» табиғат қорғау акциясы ұйымдастырылды. Бұдан басқа, барлық өңірлерде жыл сайын «Таза су айдындары» акциясы өткізіледі.

Биоәртүрлілікті сақтаудың өзекті мәселелерінің бірі Каспий итбалықтарының популяциясын қалпына келтіру болып табылады. Каспий итбалығы 2020 жылы Қазақстанның Қызыл кітабына енгізілген. Каспий теңізінің эндемигін сақтау мәселелері Мемлекет басшысының ерекше бақылауында. Президент Маңғыстау облысына жұмыс сапары барысында ерекше қорғалатын табиғи аумақтарды құру жөнінде шешім қабылдауды тездетуді тапсырды. Ол үшін біз табиғи табиғи ғылыми негіздемені (ЕНО) практикалық әзірлеуді бастадық. Біз бұл процесті жеделдетіп, нәтижелерді 2023 жылдың қаңтарында алуды жоспарлап отырмыз, содан кейін технико-экономикалық негіздемені (ТЭО) әзірлеуге кірісеміз.

**7-слайд. Материалдық-техникалық жарақтандыру**

Браконьерлікпен күрестің тиімділігін арттыру мақсатында өткен жылы инспекцияларды материалдық-техникалық жарақтандыруды нығайту бойынша елеулі жұмыс жүргізілді. Аумақтық инспекциялар паркінің шамамен 30%-ы жаңартылды. Бұл бағыттағы жұмыс жалғасуда.

*Анықтама үшін:*

*2021 жылы 57 бірлік автомобиль көлігі мен жүзу құралдары сатып алынды. Осылайша, аумақтық инспекциялар паркінің шамамен 30% жаңартылды.*

*Ағымдағы жылдың соңына дейін 27 бірлік автокөлік пен жүзу құралдарын, сондай-ақ 100 бірлік арнайы құралдарды сатып алу жоспарлануда.*

**8-слайд. Балық ресурстарының жасанды өсімін молайту**

Қорғау шараларымен қатар жыл сайын табиғи су айдындарының балық ресурстарын сақтау және молықтыру бойынша шаралар қабылданатынын айта кету керек.

Мәселен, мемлекеттік балық өсіру кәсіпорындары жыл сайын құнды балық шабақтарының жасанды өсімін молайтуды қамтамасыз етеді. Бірақ, олардың өндірістік базасы тозған, бұл жаңғырту жүргізуді қажет етеді. Атырау облысында Президент бұл мәселеге тоқталып, Атырау қаласындағы екі бекіре балық өсіру зауытын реконструкциялауды және жаңғыртуды тапсырды. Осы тапсырмаға сәйкес біз инвестициялық ұсыныс әзірлеп, Ұлттық экономика министрлігінің қарауына енгізетін боламыз.

**9-слайд. Құнды балық түрлерінің табиғи өсімін молайтуға жағдайлар жасау**

Бұдан басқа, Атырау облысында 2018-2020 жылдары Жайық және Қиғаш өзендерінің сулылығын арттыру және гидрологиялық режимін жақсарту бойынша жобалар жүзеге асырылды. Каналдардың жалпы ұзындығы 194 км құрады. Бұл бағытта жұмыстар жалғаскуда және 2022 жылы республикалық бюджеттен 3 млрд. теңге бөлінді.

Президенттің Атырау облысының тұрғындарымен кездесу барысында берген тапсырмасына сәйкес 2023 жылы кеме қатынайтын су жолдарында түп тереңдету жұмыстары басталатынын атап өту маңызды. Бұл балықтардың уылдырық шашатын жерлерге өтуі үшін қосымша қолайлы жағдай жасайды, сондай-ақ балық аулау кемелерінің Каспий теңізіне кедергісіз шығуына мүмкіндік береді.

**11-слайд. Балық аулауды дамыту бойынша қабылданып жатқан шаралар**

Бизнес үшін қолайлы жағдай жасауға бағытталған **заңнаманы жетілдіру** аясында біз айтарлықтай жұмыс жасадық.

Ақпарат слайдта берілген.

*Ақпарат үшін:*

*Кәсіптік балық аулау субъектілеріне бекітілген су айдындарында тор шаруашылығын ұйымдастыру құқығы берілді;*

*Жайық өзенінде балық аулау мерзімі ұзартылды;*

*Балық аулауға тыйым салу мерзімдерін ауыстыру рәсімі жеңілдетілді;*

*Балық ресурстарын пайдаланғаны үшін жылдық төлемнің орнына тоқсан сайынғы төлем енгізілді;*

*Жергілікті маңызы бар су айдындарын бекіту жөніндегі функциялар ЖАО-дан уәкілетті органға берілді;*

*Күтім балығы Қызыл кітапқа енгізілген балық түрлерінің тізбесінен алынып тасталды (16.09.2022 ж. № 706 ҚРҮҚ);*

*Кәсіпшілік күш-жігер нормативтеріне өзгерістер енгізілді, атап айтқанда, Каспий теңізінің балық ресурстарын пайдаланушылардың ұсыныстары ескерілді.*

**11-слайд. Балықты қайта өңдеу**

Бұдан басқа, өндірілетін және өсірілетін балықты терең өңдеу және қосылған құны жоғары балық өнімдерін шығару үшін жағдай жасау бойынша жұмыстар жүргізілуде.

Өткен жылы өңдеуге 35 мың тонна шикі балық жіберілді, нәтижесінде 29 мың тонна балық өнімдері алынды.

*Анықтама үшін: негізгі үлесін салқындатылған және мұздатылған балық өнімдері – 21,6 мың тонна (76%), балық филесі – 4,2 мың тонна (14,8%), сондай - ақ ысталған, тұздалған, тартылған ет және басқалары – 1,5 мың тонна (5,6%), балық ұны-1 мың тонна (3,6%) құрайды*

*Диаграммада көріп отырғанымыздай, 2020 жылмен салыстырғанда қосылған құны жоғары өнім өндірісінің өсуінің оң серпіні байқалады. Бұл ретте импорттық мұхиттық шикізатты пайдалану 58% - ға азайды.*

Қазіргі уақытта 70 балық өңдеу кәсіпорны жұмыс істейді, оның ішінде 17 кәсіпорын жоғары талаптарға сай келеді және балық өнімдерін Еуропалық Одақ елдеріне экспорттау құқығын алды. Бұл ретте, қосымша тағы 14 қазақстандық кәсіпорын осындай экспорт құқығын алуға өтінім берді.

Сондай-ақ, экспорттық нарықты кеңейту мақсатында Қазақстан мен Қытай арасында ветеринариялық сертификат келісілді, ал ҚХР тізіліміне 64 қазақстандық кәсіпорын енгізілді.

**12-слайд**

Бұдан басқа, «Салық кодексіне өзгерістер енгізу туралы» заң жобасының шеңберінде балық өңдеумен айналысатын субъектілер үшін қосымша құн салығын (НДС) 70%-ға төмендету көзделеді. Заң Сіздерде қаралуда. Біз, сондай-ақ отандық шикізаттан алынған терең өңделген балық өнімдерін субсидиялауды енгізуді жоспарлап отырмыз. Заң жобасы Үкіметте қаралуда («Қазақстан Республикасының кейбір заңнамалық актілеріне бизнес жүргізу мәселелері бойынша өзгерістер мен толықтырулар енгізу туралы» заң жобасы).

Сондай-ақ, біз көлеңкелі айналымды азайту үшін балық өнімдерін қадағалаудың ақпараттық жүйесін әзірлеудеміз.

**13-слайд**

**Құрметті депутаттар,** қазіргі уақытта балық шаруашылығында қабылданып жатқан шаралар қазіргі проблемаларды шешу үшін жеткіліксіз және көптеген мәселелер шұғыл шешімдерді талап етеді. Ең алдымен, бұл мына мәселелер.

1. Заңсыз балық аулау фактілерінің болуы (браконьерлік);

2. Балық шикізатының жетіспеушілігіне байланысты балық өңдеу кәсіпорындарының өндірістік қуаттарының жүктелмеуі;

3. Каспий теңізінің теңіз балық түрлерін аулауға арналған квотаны игермеу (килька, майшабақ, кефаль);

4. Браконьерлікпен күресу үшін қаражаттың жеткіліксіз бөлінуі.

**14-слайд**

Бұл мәселелерді шешу үшін келесілер қажет.

**Бірінші.** Браконьерлікті төмендету үшін Әкімшілік құқық бұзушылық туралы кодекстің әзірленіп жатқан жобасы шеңберінде жауапкершілікті күшейтуді ұсынамыз *(ҚР Парламентінің Мәжілісіне 2023 жылдың 1 – ші жартыжылдығын енгізу).* Атап айтқанда, бұл тыйым салынған құралдармен балық аулағаны үшін айыппұлды 20 – дан 50 айлық есептік көрсеткішке (МРП) дейін ұлғайту және 1 жыл ішінде қайталап бұзғаны үшін-15 тәулікке әкімшілік қамауға алу.

**Екінші.** Балық өңдеу кәсіпорындарының өндірістік қуаттарын толтыру үшін **балықты** салқындатылған және мұздатылған түрде **экспорттауға тыйым салу** мәселесі қаралуда. Бұл бойынша тиісті тапсырманы Президент Атырау облысына іссапары барысында берді.

*Анықтама үшін:*

*Осы шектеулерді енгізу:*

*- балық өңдеу кәсіпорындарының қуатын жүктеу;*

*- балық өңдеу саласын дамыту есебінен экспортты ұлғайту;*

*- қосылған құны жоғары балық өнімдерін шығаруды және іскерлік белсенділіктің өсуін қамтамасыз етеді.*

**Үшінші.** Каспий теңізінің теңіз балық түрлерін *(килька, майшабақ, кефаль)* игеру үшін заңнамалық деңгейде теңіз флотын жеңілдікпен кредиттеу немесе лизинг жолымен сатып алу мәселесін шешу және порт қызметтеріне тарифтерді төмендету мәселесін пысықтау қажет, өйткені балық аулау флотының кемелері мұнай танкерлері мен құрғақ жүктердің тарифтеріне теңестірілген (портқа бір кіру үшін шамамен 500 мың теңге), егер килька өнімдерінің төмен бағасын ескерсек, бұл қымбат табылады.

**Төртінші.** Инспекцияларды толығымен жарақтандыру үшін таяудағы 3 жылға қосымша 8 млрд. теңге қажет. Бұл бұзушыға алғашқы деректерді жедел және сапалы толтыруға және браконьерлікке қарсы күрестің тиімділігін арттыруға мүмкіндік береді.

**Құрметті депутаттар, аталған мәселелердің маңыздылығын ескере отырып, Министрлік тиісті заң жобалары келіп түскен кезде қолдау көрсетуді сұрайды.**

**15-слайд. (Балық өсіру экран)**

**16-слайд. Әлемдік аквакультура**

Келесі бөлімге өтуге рұқсат етіңіз - **балық өсіру шаруашылығы.**

Біріккен Ұлттар Ұйымының Азық-түлік және ауылшаруашылық ұйымының (ФАО) бағалауы бойынша аквакультура әлемдегі ең қарқынды дамып келе жатқан бағыт болып табылады. Тек соңғы 25 жылда аквакультура көлемі **4 еседен астам өсті**, ал осы кезеңде балық аулау көлемі тұрақты деңгейде қалып отыр.

**17-слайд. Балық өсіру шаруашылығының негізгі көрсеткіштері**

Қазақстанның балық өсіру шаруашылығының да әлеуеті зор. Соңғы 5 жылда өсірілген балық көлемі 2,7 мың тоннадан 14,9 мың тоннаға дейін **5,5 есеге** ұлғайды.

Балық өсірумен 380 балық өсіруші шаруашылық айналысады, онда 1,5 мыңнан астам адам жұмыс істейді.

*Анықтама үшін: 291 көл-тауарлы шаруашылық, 60 тоған, 13 тор, 16 тұйық сумен жабдықталған шаруашылық (УЗВ).*

Балықты қолдан өсіру бойынша көшбасшы көлемі 3,6 мың тонна Түркістан облысы болып табылады.

**18-слайд. Балық шаруашылығын дамыту бағдарламасы**

2021 жылы Үкімет Балық шаруашылығын дамытудың 2030 жылға дейінгі бағдарламасын қабылдады, онда балық өсіру шаруашылығына басты назар аударылды. Бүгінгі күні оны практикалық іске асыру басталды.

Нәтижесінде 2030 жылға қарай жылына 270 мың тонна балық өсіру, балық өнімдерін ішкі тұтынуды жылына 134 мың тоннаға дейін ұлғайту, импорт көлемін 45 мың тоннадан 25 мың тоннаға дейін азайту жоспарлануда. Бұдан басқа, кемінде 10 мың қосымша жұмыс орнын құру және негізінен ауылдық жерлерде халықтың табысын арттыру жоспарлануда.

**19-слайд. Мемлекеттік қолдау шаралары.**

Саланы табысты дамытудың маңызды факторы – бизнесті субсидиялау және салықтық жеңілдіктер түрінде бастапқы кезеңде қолдау.

Бүгінгі күні балық шаруашылығы саласында (көл-тауарлы балық өсіру шаруашылығы, тор шаруашылығы, УЗВ) техника мен жабдықтарды сатып алуға арналған инвестициялық салымдар кезінде 25% өтеу түрінде субсидиялау қолданылады, оның ішінде 2022 жылғы маусымда енгізілген жем өндіру, тоған шаруашылығы, балық өңдеу кәсіпорныда бар, бағалы балық түрлеріне жем сатып алу кезінде кеткен шығыстардың 30% субсидиялау, балық өсіру-биологиялық негіздемелерін, балық отырғызу материалын, дәрілік препараттарды сатып алу құнының, балықтардың жөндеу-аналық табындарын сатып алуға және ұстауға жұмсалатын шығындарды 50% - ға дейін субсидиялау қолданылады. Сондай-ақ, акваөсіру субъектілері үшін 70% мөлшерінде арнайы салық режимі бар.

Бұдан басқа, арнайы экономикалық аймақтардың («Ақтау теңіз порты», «Сарыарқа», «Қорғас-Шығыс қақпасы») аумағында салықтық жеңілдіктер мен преференциялар берілетін жер учаскелері беріледі.

**20-слайд. Балық шаруашылығы саласындағы жобалар (іске асырылып жатқандары)**

Соның арқасында жалпы инвестиция көлемі шамамен 150 млрд. теңгені құрайтын 5 мыңға дейін жұмыс орнын ашу көзделген қуаттылықтары жылына 74 мың тоннадан астам балық өндіру, жылына 125 мың тонна балық жемін өндіру және жылына 1 мың тоннаға жуық асшаяндарды өңдейтін тұйық сумен қамтамасыз ету технологиясын пайдалана отырып, балық өсіру, Каспий килькасын өндіру, жем өндіру және артемия цисталарын қайта өңдеу, сондай-ақ бассейндік, тоған және торлы балық өсіру шаруашылықтарын іске асыру бойынша ең ірі 47 жобаны іске асыру бойынша жұмыстар жүргізілуде. Оларды іске асыруды аяқтау мерзімі 2022 жылдан 2026 жылға дейінгі аралықта.

Президент Қасым-Жомарт Кемелұлы Тоқаев ағымдағы жылдың 19 қазанында Алматы облысының тұрғындарымен кездесуінде балық өсірушілерге мемлекеттік қолдау шараларын кеңейтуді тапсырды. Осыған байланысты біз тиісті есептеулермен қосымша шаралар мен ұсыныстар әзірлейтін боламыз.

**21-слайд. Акваөсіруді дамытудың негізгі мәселелері**

**Құрметті депутаттар,** балық өсіру шаруашылығын дамыту бойынша қабылданып жатқан шараларға қарамастан, шешуді талап ететін бірқатар мәселелер бар.

**Бірінші.** Су пайдалану лимиттерін бөлу кезінде балық шаруашылығының басым еместігі және жер асты суларынан арнайы су пайдалану кезінде акваөсіру мұқтаждары үшін рұқсат алудың күрделі тәртібі.

**Екінші.** Қолданыстағы институционалдық жүйе 2025 жылдан бастап балық өсіру көлемінің едәуір ұлғаюымен ветеринариялық қауіпсіздікті қамтамасыз етуге мүмкіндік бермейді.

**Үшінші.** Бекіре және албырт балық түрлерін өсіруге арналған балық азығы мен балық отырғызу материалындағы импортқа тәуелділік.

**Төртінші.** Әлсіз ғылыми сүйемелдеу және білікті кадрлардың жетіспеушілігі.

**Бесінші.** Мал шаруашылығы өнімдерімен салыстырғанда халықтың балық тұтыну деңгейінің төмен болуына байланысты 2025 жылдан бастап балық өнімдерін өткізудің қиындығы.

**Алтыншы.** Акваөсіру саласындағы құқықтық қатынастарды жеткіліксіз реттеу.

**22-слайд.**

Бұл мәселелерді шешу үшін келесілер қажет.

**Бірінші.** Акваөсіру мұқтаждары үшін су пайдалану мәселелерін шешу үшін біз әзірленіп жатқан жаңа Су кодексі шеңберінде тиісті нормаларды көздеп жатырмыз, атап айтқанда, жергілікті атқарушы органдарға ерекше жағдайларда табиғи су айдындарын пайдалану кезінде акваөсіру субъектілерінің мүддесі үшін басқа су пайдаланушылардың құқықтарына шектеулер белгілеуге құқық беру, сондай-ақ акваөсіру субъектілерін тұйық сумен жабдықтау қондырғыларын пайдалануға және су үнемдеу технологияларын енгізуге ынталандыру.

**Екінші.** Балық ресурстарының, оның ішінде акваөсіру объектілерінің **ветеринариялық қауіпсіздігін** қамтамасыз ету үшін біздің бастамамыз бойынша және Ауыл шаруашылығы министрлігінің және Халықаралық Эпизоотиялық Бюроның қолдауымен халықаралық сарапшылар тартылды, олар ағымдағы жылдың қазан және қараша айларында өңірлердегі балық өсіру шаруашылықтарына бара отырып, Қазақстандағы балықтардың ветеринариялық қауіпсіздігінің жай-күйіне тәуелсіз бағалау жүргізді. Жыл соңына дейін ветеринарлық қауіпсіздікті жақсарту бойынша нақты ұсыныстар күтілуде.

Сондай-ақ арнайы материалдық – техникалық жарақтандыруды сатып алу және бейінді маман-ихтиопотологтарды тарту арқылы жұмыс істеп тұрған ветеринариялық қызметтер мен институттарды күшейту, балық өсіру шаруашылықтарында анықталатын балық ауруларын жедел зерттеу бойынша Балық шаруашылығы ғылыми-өндірістік орталығы жанынан мамандандырылған зертхана құру талап етіледі.

**Үшінші.** Бекіре және албырт балық түрлерін өсіру кезінде балық азығы мен балық отырғызу материалын импортты алмастыру үшін Қазақстанда жоғары сапалы балық азығын өндіретін кәсіпорындар салу үшін **инвесторларды,** оның ішінде шетелдік инвесторларды тарту, мемлекеттік балық өсіру кәсіпорындарының қуатын қайта құру және ұлғайту арқылы бизнесті сапалы балық отырғызу материалымен қамтамасыз ету талап етіледі.

**22-слайд.**

**Төртінші.** Білікті кадрлардың жетіспеушілігі мәселесін шешу үшін «Білім туралы» заңда мемлекеттік білім беру тапсырысы негізінде «балық шаруашылығы» мамандығы бойынша оқыған азаматтарды педагогикалық, медициналық, ветеринариялық және ауыл шаруашылығы мамандықтары бойынша квота шегінде түскен ауыл жастары қатарындағы азаматтар сияқты әлеуметтік жеңілдіктер бере отырып, осы салада кемінде үш жыл жұмыс істеу міндетін көздеу қажет.

Жас мамандарды тарту үшін мемлекеттік қолдаудың қосымша шараларын енгізу шеңберінде бюджеттік субсидиялар алушылар үшін бизнес субъектілерінің өз қызметкерлерінің жалақысын көтеру міндеті түріндегі қарсы міндеттемелерін белгілеу қажет.

Бұдан басқа, балық шаруашылығы саласындағы инвестициялық жобаларды толыққанды сүйемелдеу үшін заманауи жабдықтармен жарақтандыру арқылы Балық шаруашылығы ғылыми-өндірістік орталығының әлеуетін арттыратын боламыз.

**Бесінші.** Балық өнімдерін өткізу мәселесін заңнамалық деңгейде шешу үшін білім беру, денсаулық сақтау жүйесіндегі мемлекеттік ұйымдар, ішкі істер органдары, қарулы күштер органдары, қылмыстық-атқару жүйесі органдары балықты тамақтану рационына енгізуді және отандық өндірушілерден балық өнімдерінің кепілдік берілген көлемін **басым тәртіппен** сатып алуды міндеттеу ұсынылады.

**Алтыншы.** Акваөсіру саласындағы құқықтық қатынастарды реттеу үшін тиісті заң жобасы әзірленуде, оны 2023 жылғы қарашада Парламент Мәжілісіне енгізу жоспарланып отыр.

**Құрметті депутаттар, сөз соңында балық шаруашылығы мәселелері Мемлекет басшысы мен Үкіметтің ерекше бақылауында екенін атап өткім келеді.**

Осыған орай, проблемалық мәселелерді кешенді шешу үшін біз балық шаруашылығын дамыту бойынша жүйелі жұмысты жалғастырамыз. Бірге жұмыс істегеніңіз үшін тағы да алғыс айтуға рұқсат етіңіз! Біз жоспарланған іс-шараларды іске асыруда сіздің қолдауыңызға өте сенеміз.

**Назар аударғаныңыз үшін рақмет!**